Man in hof oor hy glo e-tol probeer omseilArgieffoto Volgens hofdokumente het dr. Stoyan Hristov Stoychev, ŉ Bulgaar, sy Hyundai i30 sonder een van die motor se nommerplate bestuur, en het hy die “C” op die nommerplaat na ŉ “O” verander en twee van die syfers omgeruil. ŉ Ford Bantam-bakkie het egter dieselfde nommerplaat en die bestuurder is ŉ geregistreerde e-tol-gebruiker. Volgens Beeld se berig is dit die eerste keer dat iemand vervolg word vir die ontduiking van e-tol sedert die omstrede stelsel op 3 Desember 2013 begin het. Stoychev het Dinsdag in die Pretoriase landdroshof verskyn op 1 907 aanklagte, waaronder 903 aanklagte van bedrog ten waarde van R15 000 vir die gebruik van vervalste nommerplate. Die ander aanklagte hou verband met die oortreding van die Padverkeerswet en die Sanral-wet. Stoychev het glo sy motor se nommerplate met kabelbinders vasgesit sodat hy dit vinnig kon verwyder. Hy is op 2 Oktober deur verkeersbeamptes op die N1 in Centurion ingewag en in hegtenis geneem. Hy is vroeër op borgtog van R10 000 vrygelaat.